4.

Článok 10a sa mení takto: a) nadpis sa nahrádza takto: „Článok 10a Prideľovanie prevádzkových intervalov v reakcii na určité krízové situácie“; b) odseky 1, 2 a 4 sa vypúšťajú; c) odsek 3 sa nahrádza takto: „3. V období od 30. októbra 2022 do 25. marca 2023 a na účely článku 8 ods. 2, článku 10 ods. 2 a ods. 4 a článku 14 ods. 6 prvého pododseku, ak letecký dopravca koordinátorovi uspokojivo preukáže, že s jeho povolením sériu prevádzkových intervalov, ktoré mu boli pridelené, využil najmenej na 75 % času počas plánovacieho obdobia, na ktoré bola pridelená, uvedený letecký dopravca má nárok na tú istú sériu prevádzkových intervalov na nasledujúce ekvivalentné plánovacie obdobie.“; d) odsek 5 sa nahrádza takto: „5. Ak údaje uverejnené organizáciou Eurocontrol jasne ukazujú, že týždenná letecká prevádzka počas obdobia dvoch za sebou nasledujúcich týždňov klesla pod 80 % úrovne z roku 2019 v zodpovedajúcich týždňoch v dôsledku krízy spôsobenej ochorením COVID-19, inej epidemiologickej situácie alebo ako priamy účinok útočnej vojny Ruska proti Ukrajine a že na základe prognózy leteckej prevádzky organizácie Eurocontrol pravdepodobne pretrvá zníženie úrovne leteckej prevádzky v porovnaní s úrovňou v zodpovedajúcom období v roku 2019, Komisia je splnomocnená prijať delegované akty v súlade s článkom 12a s cieľom zmeniť percentuálne hodnoty stanovené v odseku 3 tohto článku a v článku 8 ods. 2, článku 10 ods. 2 a ods. 4 a článku 14 ods. 6 prvom pododseku v rozmedzí od 0 % do 70 % pre akékoľvek plánovacie obdobie v období od 30. októbra 2022 do 28. októbra 2023. Použitá percentuálna hodnota musí byť úmerná úrovni prognóz letovej prevádzky, ktoré poskytuje Eurocontrol. Komisia pri prijímaní uvedených delegovaných aktov zohľadní všetky tieto prvky: a) údaje o úrovniach a prognózach leteckej prevádzky uverejnené organizáciou Eurocontrol; b) ukazovatele týkajúce sa dopytu po osobnej a nákladnej leteckej doprave vrátane trendov týkajúcich sa rezervácií, plánovaných letových poriadkov leteckých spoločností, veľkosti flotily, využitia flotily a koeficientov vyťaženia; c) opatrenia orgánov verejnej moci spojené s krízou spôsobenou ochorením COVID-19 alebo inou epidemiologickou situáciou, výsledkom ktorých je výrazný vplyv na úrovne leteckej prevádzky na letiská Únie a z nich, nútené presmerovanie letov z dôvodu uzavretia vzdušného priestoru alebo zákazu pre leteckých dopravcov Únie vstupovať do vzdušného priestoru tretej krajiny s prihliadnutím na odporúčanie Agentúry Európskej únie pre bezpečnosť letectva uvedené v jej informačnom bulletine o oblastiach konfliktu; d) údaje od Európskeho centra pre prevenciu a kontrolu chorôb a Svetovej zdravotníckej organizácie o ochorení COVID-19 alebo inej epidemiologickej situácii, ktorá sa vyznačuje vysokou nákazlivosťou a pravdepodobne vyvolá prudký pokles leteckej dopravy. Vzhľadom na prípravu letových poriadkov leteckými dopravcami pred plánovacím obdobím sa Komisia usiluje prijať uvedené delegované akty podľa tohto odseku pred začiatkom plánovacieho obdobia s cieľom umožniť leteckým dopravcom plánovať ich letové poriadky. Komisia môže prijať také akty počas plánovacieho obdobia v prípade nepredvídaných okolností.“; e) vkladá sa tento odsek: „5a. Ak Komisia zistí, že z dôvodu zničenia infraštruktúry a vplyvu na životné podmienky v dôsledku útočnej vojny Ruska proti Ukrajine si postupné obnovenie leteckej prevádzky medzi Ukrajinou a Úniou vyžaduje nižšiu mieru využívania na tratiach zabezpečujúcich letecké spojenie s Ukrajinou, Komisia je splnomocnená prijať delegované akty v súlade s článkom 12a s cieľom zmeniť percentuálne hodnoty stanovené v odseku 3 tohto článku a v článku 8 ods. 2, článku 10 ods. 2 a ods. 4 a článku 14 ods. 6 prvom pododseku v rozmedzí od 0 % do 70 % pre prevádzkové intervaly využívané na tratiach na Ukrajinu alebo z nej pre akékoľvek plánovacie obdobie od 30. októbra 2022 do 28. októbra 2023. Komisia pri prijímaní uvedených delegovaných aktov zohľadní tieto prvky: a) údaje o úrovniach a prognózach leteckej prevádzky na tratiach medzi Úniou a Ukrajinou uverejnené organizáciou Eurocontrol; b) ukazovatele týkajúce sa dopytu po osobnej a nákladnej leteckej doprave vrátane trendov týkajúcich sa rezervácií a plánovaných letových poriadkov; c) nútené presmerovanie letov z dôvodu uzavretia vzdušného priestoru alebo zákazu pre leteckých dopravcov Únie vstupovať do vzdušného priestoru tretej krajiny s prihliadnutím na odporúčanie Agentúry Európskej únie pre bezpečnosť letectva uvedené v jej informačnom bulletine o oblastiach konfliktu.“; f) odseky 6 a 7 sa nahrádzajú takto: „6. Ak sa to ako výsledok pretrvávajúceho vplyvu krízy spôsobenej ochorením COVID-19, inej epidemiologickej situácie alebo priamych účinkov útočnej vojny Ruska proti Ukrajine vyžaduje z vážnych a naliehavých dôvodov, na delegované akty prijaté podľa tohto článku sa uplatňuje postup stanovený v článku 12b. 7. Počas obdobia, keď sa uplatňuje úľava z využívania prevádzkových intervalov podľa odseku 3, 5 alebo 5a tohto článku, leteckí dopravcovia poskytnú koordinátorovi na prerozdelenie iným leteckým dopravcom každý prevádzkový interval, ktorý neplánujú využiť, a to najneskôr tri týždne pred dátumom zamýšľaného využitia. Bez toho, aby bol dotknutý článok 10 ods. 4 a ods. 4a, ak letecký dopravca nesprístupní koordinátorovi viac ako tri prevádzkové intervaly v sérii podľa tohto odseku, uvedený dopravca má nárok na celú sériu prevádzkových intervalov v nasledujúcom ekvivalentnom plánovacom období len vtedy, ak dopravca prevádzkoval celú sériu prevádzkových intervalov aspoň 80 % času, alebo ak sa celá séria prevádzkových intervalov považuje za takto využívanú v súlade s článkom 10 ods. 4b, a to bez ohľadu na to, či bol delegovaným nariadením uvedeným v tomto článku zmenený článok 8 ods. 2 a článok 10 ods. 2“